U Bagdadu jenjava val masovne pljačke (14/3/03) - 2003-04-13
"Mjere sigurnosti su jače, ali čini se da je - barem u nekim dijelovima Bagdada - opljačkano sve što se moglo opljačkati" - javlja Alis
O trenutnoj situaciji u Bagdadu razgovarali smo s izvjestiteljicom Glasa Amerike Alishom Ryu koja prati američke postrojbe u glavnom gradu Iraka. : Od pada Bagdada prošla su četiri dana. Je li se život donekle normalizirao? : Mislim da se civili brzo vraćaju normalnom životu. Primijetila sam da danas već ima puno više civilnog prometa. Prije nekoliko dana u ovom dijelu grada nije bilo nikoga. Danas je auto-cesta 8, jedna od glavnih prometnica koja Bagdad veže s jugom zemlje, bila prepuna civilnih vozila - kamiona, autobusa, kamioneta i automobila. Stječe se dojam da se ljudi vraćaju svojim poslovima i da se situacija smiruje. : Grad, međutim, još uvijek nema vode i struje. Koliko je uopće moguć povratak normalnom životu? : Ponovna uspostava opskrbe strujom i vodom trenutno je jedan od glavnih prioriteta američke vojske. Vojnici čine sve što mogu da bi pronašli radnike koji su radili u energetskim objektima i u vodovodu, te da bi ponovno osposobili bagdadsku infrastrukturu... Naravno, za sve to trebat će vremena, jer su dostava vode i struje sustavno ugašene prije dolaska američkih snaga. Naravno, nitko ne može zajamčiti da neće biti problema, i kada se vrate voda i struja. : Je li pljačkanje ponešto popustilo? : Pljački je znatno manje nego prije. Obišla sam s Drugom brigadom kopnene vojske jedan od sektora koji su bili posebno teško pogođeni u proteklih nekoliko dana. Pljačkanje ministarstava, hotela i veleposlanstava u tom dijelu grada znatno je splasnulo. Čini se da su ljudi pokupili sve što su željeli i sada tamo više nema nikoga. Naravno, danas su mjere sigurnosti znatno jače nego prije. Snage su postavile nove kontrolne točke i nitko nema pristup tom području bez odgovarajuće identifikacije.